CELEX: 62010CN0341
Language: el
Date: 2010-07-07 00:00:00
Title: Υπόθεση C-341/10: Προσφυγή της 7ης Ιουλίου 2010 — Επιτροπή των Ευρωπαϊκών Κοινοτήτων κατά Δημοκρατίας της Πολωνίας

25.9.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 260/6
            
         Προσφυγή της 7ης Ιουλίου 2010 — Επιτροπή των Ευρωπαϊκών Κοινοτήτων κατά Δημοκρατίας της Πολωνίας
   (Υπόθεση C-341/10)
   ()
   2010/C 260/08
   Γλώσσα διαδικασίας: η πολωνική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: J. Enegren και Ł. Habiak)
   
      Καθής: Δημοκρατία της Πολωνίας
   
      Αιτήματα της προσφεύγουσας
   
   Η Επιτροπή ζητεί από το Δικαστήριο:
   
               —
            
            
               να αναγνωρίσει ότι η Δημοκρατία της Πολωνίας, μη μεταφέροντας ορθώς και πλήρως στο εσωτερικό της δίκαιο τα άρθρα 3, παράγραφος 1, στοιχεία δ' έως η', και 9 της οδηγίας 2000/43/ΕΚ του Συμβουλίου, της 29ης Ιουνίου 2000, περί εφαρμογής της αρχής της ίσης μεταχείρισης προσώπων ασχέτως φυλετικής ή εθνοτικής τους καταγωγής (1), παρέβη τις υποχρεώσεις που υπέχει από το άρθρο 16 της εν λόγω οδηγίας·
            
         
               —
            
            
               να καταδικάσει τη Δημοκρατία της Πολωνίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Η οδηγία 2000/43/ΕΚ καλύπτει ουσιαστικά διαφόρους τομείς οι οποίοι κατονομάζονται στο άρθρο 3, παράγραφος 1, της οδηγίας. Κατά το άρθρο 16 της οδηγίας, τα κράτη μέλη υποχρεούνται να θεσπίσουν τις αναγκαίες διατάξεις προκειμένου να συμμορφωθούν με την οδηγία σε όλους αυτούς τους τομείς (ή να μεριμνήσουν ώστε οι κοινωνικοί εταίροι να λάβουν τα αναγκαία μέτρα), και να ενημερώσουν σχετικώς την Ευρωπαϊκή Επιτροπή. Κατά την άποψη της Επιτροπής, η Δημοκρατία της Πολωνίας έχει εκπληρώσει την εν λόγω υποχρέωση μόνο μερικώς. Στο πλαίσιο της υπό κρίση προσφυγής, η Επιτροπή προσάπτει στην Δημοκρατία της Πολωνίας ότι αυτή δεν μετέφερε ορθώς και πλήρως την οδηγία όσον αφορά τους εξής τομείς: ιδιότητα του μέλους και συμμετοχή σε οργάνωση εργαζομένων ή εργοδοτών ή σε οποιαδήποτε οργάνωση της οποίας τα μέλη ασκούν ένα συγκεκριμένο επάγγελμα, συμπεριλαμβανομένων των πλεονεκτημάτων που χορηγούνται από τέτοιες οργανώσεις· κοινωνική προστασία, συμπεριλαμβανομένης της κοινωνικής ασφάλισης και της υγειονομικής περίθαλψης· κοινωνικές παροχές· εκπαίδευση· πρόσβαση σε αγαθά και υπηρεσίες που είναι διαθέσιμα στο κοινό και παροχή αυτών, συμπεριλαμβανομένης της στέγασης (άρθρο 3, παράγραφος 1, στοιχεία δ' έως η', της οδηγίας). Η Επιτροπή απορρίπτει τον ισχυρισμό των πολωνικών αρχών ότι η μεταφορά της οδηγίας στους εν λόγω τομείς διασφαλίζεται από τις διατάξεις του Συντάγματος της Δημοκρατίας της Πολωνίας καθώς και των νόμων και των διεθνών συμβάσεων, που έχουν αναφερθεί στο πλαίσιο της πριν από την άσκηση της προσφυγής διαδικασίας.
   Επιπλέον, η Ευρωπαϊκή Επιτροπή προσάπτει στην Δημοκρατία της Πολωνίας ότι δεν μετέφερε ορθώς και πλήρως το άρθρο 9 της οδηγίας 2000/43/ΕΚ στο εθνικό δίκαιο. Η διάταξη αυτή, κατά την οποία πρέπει να λαμβάνονται τα αναγκαία μέτρα προκειμένου να προστατεύονται τα άτομα από δυσμενείς μεταχειρίσεις, ως αντίδραση σε κάποια καταγγελία ή διαδικασία που στοχεύει στην πραγμάτωση της αρχής της ίσης μεταχείρισης, αφορά όλα τα πρόσωπα και όλες τις καταστάσεις που εμπίπτουν στο πεδίο εφαρμογής της οδηγίας. Οι διατάξεις που έχουν έως τώρα διαβιβαστεί από τις πολωνικές αρχές αποδεικνύουν ότι τέτοιου είδους μέτρα υπάρχουν εντούτοις μόνο για τους εργαζομένους και τη σχέση εργασίας.
   
      (1)  ΕΕ L 180, σ. 22.